**Ogres novada pašvaldības saistošo noteikumu Nr.\_\_\_/2025 “Par Ogres novada pašvaldības konkursu “Sakrālā mantojuma celtņu saglabāšana Ogres novadā””**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Pašvaldību likuma 4. panta pirmās daļas 5. punktu, pašvaldības autonomā funkcija ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm. Savukārt Sakrālā mantojuma saglabāšanas finansēšanas likuma 2. panta otrā daļa noteic, ka pašvaldības var piedalīties sakrālā mantojuma uzturēšanā. Pašvaldībām ir tiesības no pašvaldību budžetu līdzekļiem piešķirt finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai.  Saskaņā ar iepriekš minēto izriet nepieciešamība izstrādāt saistošos noteikumus.  Saistošo noteikumu izdošanas mērķis - noteikt konkursa “Sakrālā mantojuma celtņu saglabāšana Ogres novadā” izsludināšanas un pieteikumu iesniegšanas, izvērtēšanas, apstiprināšanas, īstenošanas, finansēšanas un uzraudzības kārtību, ņemot vērā aktuālās draudžu vajadzības sakrālā mantojuma celtņu saglabāšanā.  Konkursa mērķis ir saglabāt un attīstīt valsts un vietējās nozīmes kultūras pieminekļus – baznīcas, kā arī sakrālo mantojumu, kas atrodas Ogres novada administratīvajā teritorijā.  Galvenie konkursa nosacījumi un vērtēšanas kritēriji:   * 1. sakrālais mantojums tiek saglabāts un/vai attīstīts valsts nozīmes arhitektūras, kultūras un/vai vēstures piemineklī – 4 punkti;   2. sakrālais mantojums tiek saglabāts un/vai attīstīts reģionālas nozīmes arhitektūras, kultūras un/vai vēstures piemineklī – 3 punkti;   3. sakrālais mantojums tiek saglabāts un/vai attīstīts vietējas nozīmes arhitektūras, kultūras un/vai vēstures piemineklī – 2 punkti;   4. sakrālais mantojums tiek saglabāts un/vai attīstīts celtnē, kas veicina baznīcas, draudzes funkciju veikšanu, t.sk., vietējās kopienas socializāciju, kā arī veicina sakrālā mantojuma tūrisma attīstību Ogres novadā – 1 punkts;   5. pieteikums neatbilst nevienam no iepriekš minētajiem kritērijiem – 0 punkti.   Ogres novada administratīvajā teritorijā atrodas 24 baznīcas, kas ir iepriekšējo paaudžu sakrālais mantojums. 2 baznīcas ir vietējas nozīmes kultūras pieminekļi, 2 - reģionālas nozīmes kultūras pieminekļi, 4 - valsts nozīmes kultūras pieminekļi. Vairāki altāri un altārgleznas, kā arī viena kancele ir valsts nozīmes kultūras vai mākslas pieminekļi. Savukārt vairākas baznīcas ir vieta, kur pulcējas un socializējas vietējo pagastu un pilsētu kopienas. Daudzas no tām ir ievērojamas tūristu apskates vietas.  Gandrīz visām baznīcām ir aktuāli sagatavot tehniskos dokumentus, remontēt to telpas, iekārtas, aprīkojumu, nodrošināt energoefektivitātes pasākumus, kas veicinātu sakrālā mantojuma, kultūras pieminekļu saglabāšanu. |
| 1. Fiskālā ietekme uz pašvaldības budžetu | Saskaņā ar draudžu aktuālajām vajadzībām un ņemot vērā, ka no 24 Ogres novadā esošajām baznīcām pēc statistikas konkursā piedalās 5 līdz 9 gadā, kā arī plānojot, ka konkurss varētu kļūt vēl populārāks, nepieciešams pašvaldības budžetā ieplānot 27 000 EUR gadā.  Līdz ar to ietekme uz pašvaldības budžetu varētu būt papildus 9 000 EUR gadā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu tiesiskais regulējums attiecas uz Ogres novada administratīvajā teritorijā esošajām draudzēm, vietējām kopienām un sabiedrību kopumā, jo projektu rezultātā tiek sakārtots sakrālais mantojums, kultūras pieminekļi.  Saistošie noteikumi pozitīvi ietekmēs Ogres novada pašvaldības iedzīvotāju dzīves vidi, jo veicinās draudžu un vietējās kopienas iesaisti un līdzdalību Ogres novada attīstībā, kultūras pieminekļu saglabāšanā un projektiem piešķirto finanšu līdzekļu izlietošanā.  Ietekme uz konkurenci – nav. Konkurss, tā tiesiskais regulējums radīts mērķgrupai, kas piedalīsies konkursā, jaunas tiesības, proti, piesaistīt pašvaldības budžeta līdzekļus ar mērķi saglabāt sakrālo mantojumu Ogres novada administratīvajā teritorijā, kā arī jaunus pienākumus, proti, atskaitīties par pašvaldības budžeta līdzekļu izlietojumu, ja bijusi dalība konkursā un pieteikums atbalstīts, noslēgts Līgums par finansējuma piešķiršanu.  Saistošie noteikumi un konkurss nodrošinās vienlīdzīgas tiesības un iespējas, veicinās tiesību realizēšanu, uzlabos kultūras un tūrisma pakalpojumu pieejamību. |
| 1. Ietekme uz administratīvajām procedūrām un to izmaksām | Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. Nav plānotas administratīvo procedūru izmaksas.  Jautājumu un neskaidrību gadījumā par saistošo noteikumu piemērošanu iedzīvotāji var vērsties Ogres novada pašvaldībā. |
| 1. Ietekme uz pašvaldības funkcijām un cilvēkresursiem | Saistošo noteikumu izpilde neietekmēs pašvaldībai pieejamos cilvēkresursus. |
| 1. Informācija par izpildes nodrošināšanu | Lēmumu par finansējuma piešķiršanu pieņem konkursa “Sakrālā mantojuma celtņu saglabāšana Ogres novadā” pieteikumu izvērtēšanas komisija (turpmāk – komisija). Komisiju izveido un tā darbojas saskaņā ar pašvaldības domes apstiprinātajiem saistošajiem noteikumiem. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošajos noteikumos paredzētais atbalsts ir samērīgs, ņemot vērā pašvaldības budžeta iespējas. |
| 1. Izstrādes gaitā veiktās konsultācijas ar privātpersonām un institūcijām | Saskaņā ar Pašvaldību likuma 46. panta trešo daļu saistošo noteikumu projekts un tam pievienotais paskaidrojuma raksts tiks  publicēts pašvaldības oficiālajā tīmekļvietnē sabiedrības viedokļa  noskaidrošanai, paredzot tam divu nedēļu termiņu. |

Domes priekšsēdētājs Egils Helmanis